b'\n_START_ARTICLE_\nI en sal p\xc3\xa5 hospitalet\n_START_PARAGRAPH_\n\xc2\xabI en sal p\xc3\xa5 hospitalet\xc2\xbb er en skillingsvise som er en av de mest kjente i Norden, og blir sunget til to ulike melodier. I boken Frem fra glemselen \xe2\x80\x93 hele historien forteller Per Johan Skj\xc3\xa6rstad at etter en rekke unders\xc3\xb8kelser viser det seg at sangen er skrevet av overlege Nicolay Bath p\xc3\xa5 Namdal sykehus i 1896. Bath var overlege p\xc3\xa5 sykehuset fra 1893 til 1931. Han skrev visa p\xc3\xa5 bakgrunn av en liten jente som kom fra et sted utenfor Namsos, men dette er bare en av mange teorier, da b\xc3\xa5de Danmark og Sverige har egne teorier hvor og hvem som er opphav til visa.  Fra 1910 ble sangen ogs\xc3\xa5 popul\xc3\xa6r i Danmark under tittelen \xc2\xabEn liten brystsvak pike\xc2\xbb, og i Sverige under navnet \xc2\xabI en sal p\xc3\xa5 lasarettet\xc2\xbb. Den kjente Lapp-Lisa var en av dem som sang den svenske versjonen p\xc3\xa5 plate. Det mest troverdige er at visa er skrevet i Danmark rundt 1910\xe2\x80\x931915. I 1913 ble teksten skrevet ned av en sk\xc3\xa5ning p\xc3\xa5 bes\xc3\xb8k i Danmark. Tittelen var \xc2\xabI en sal paa Hospitalet\xc2\xbb, og slik kom vel visa til Sverige. I 1912 utga Julius Strandberg en bearbeidelse av visa med tittelen \xc2\xabDen lille syke pike\xc2\xbb som skillingstrykk og i viseboka \xc2\xabDanmarks syngende mand\xc2\xbb. Denne teksten var mer litter\xc3\xa6r. I Norge synges \xc2\xabI en sal p\xc3\xa5 hosptalet\xc2\xbb oftest til melodien \xc2\xabElvira Madigan\xc2\xbb, mens i Sverige er en noe roligere variant brukt. Visa er innspilt p\xc3\xa5 platen Frem fra Glemselen kap. 1 med Helge Borglund._NEWLINE_Melodien har ogs\xc3\xa5 f\xc3\xa5tt en humoristisk tekst av Ragnar \xc2\xabJoker\xc2\xbb Pedersen. Pedersens tittel er \xc2\xab\xc3\x98rnulf\xc2\xbb. Denne utgaven ble framf\xc3\xb8rt i revyen I beste mening. Ragnar Dr\xc3\xb8bak & Sm\xc3\xa5troll spilte inn l\xc3\xa5ta p\xc3\xa5 singlen Ape Plater APES 8001.'